Diari Oficial de la Generalitat Valenciana


Sumari del DOGV 3858, del 17-10-2000 (2000/7721)

RESOLUCIÓ de 25 d'abril de 2000, de la Direcció General de Treball i Seguretat Laboral, per la qual es regula el depòsit i la publicació de l'Acord subscrit entre la Conselleria de Sanitat de la Generalitat Valenciana i les organitzacions sindicals amb representació en la Mesa Sectorial de Sanitat en matèria de racionalització del sistema retributiu, oferta d'ocupació pública, servicis de prevenció de riscos laborals i eficiència dels servicis sanitaris.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3858

Data del DOGV
:   17-10-2000

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2000/7721


Data del document
:   25-04-2000

Organisme emissor
:   Conselleria d'Economia, Hisenda i Ocupació

Tipus de document
:   Resolució

Correcció d'errades

 Descriptors 

:   * Conselleria Sanitat
    * administració del personal
    * seguretat en el treball
    * servei sanitari
    * conveni col·lectiu
    * oferta d'ocupació
    * professió sanitària
    * remuneració del treball

RESOLUCIÓ de 25 d'abril de 2000, de la Direcció General de Treball i Seguretat Laboral, per la qual es regula el depòsit i la publicació de l'Acord subscrit entre la Conselleria de Sanitat de la Generalitat Valenciana i les organitzacions sindicals amb representació en la Mesa Sectorial de Sanitat en matèria de racionalització del sistema retributiu, oferta d'ocupació pública, servicis de prevenció de riscos laborals i eficiència dels servicis sanitaris. [2000/7721]
  
Vist el text de l'Acord en matèria de racionalització del sistema retributiu, oferta d'ocupació pública, servicis de prevenció de riscos laborals i eficiència dels servicis subscrit el dia 3 de febrer de 2000, entre la Conselleria de Sanitat de la Generalitat Valenciana i les organitzacions sindicals amb representació en la Mesa Sectorial de Sanitat, CEMSATSE, CCOO, CSI-CSIF, UGT i SAE, amb l'expressa aprovació del Govern valencià mitjançant Acord del dia 7 de març de 2000, i de conformitat amb el que disposa l'article 36 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, modificat per la Llei 7/1990, de 19 de juliol, de Negociació Col·lectiva i Participació en la Determinació de les Condicions de Treball dels Treballadors Públics, el director general de Treball i Seguretat Laboral
  
ACORDA
  
Primer
  
Depositar l'Acord en l'oficina pública a què fa referència la Llei Orgànica 11/1985, de 2 d'agost, de Llibertat Sindical, adscrita a aquesta Direcció General.
  
Segon
  
Ordenar que siga publicat en el Diari Oficial de la Generalitat Valenciana.
  
València, 25 d'abril de 2000.- El director general de Treball i Seguretat Laboral: Román Ceballos Sancho.
  
Acord entre la Conselleria de Sanitat de la Generalitat Valenciana i les organitzacions sindicals amb representació en la Mesa Sectorial de Sanitat en matèria de racionalització del sistema retributiu, oferta d'ocupació pública, servicis de prevenció de riscos laborals i eficiència dels servicis sanitaris.
  
Les organitzacions sindicals i l'administració sanitària són conscients que, dins del nou sistema sanitari que afronta el segle xxi i en què el pacient és l'eix central, cal prestar una atenció prioritària a la qualitat dels servicis sanitaris. La modernització dels servicis sanitaris i la millora de la qualitat assistencial requereix, a més de l'esforç administratiu, una implicació creixent dels treballadors públics. En aquest procés s'hi fa necessari adequar les retribucions de determinats col·lectius de treballadors que presenten incoherències dins del sistema de retribucions general del personal al servici de les institucions sanitàries.
  
També, en l'aspecte retributiu, mereix especial atenció l'acord sobre una fórmula que permeta equiparar, de manera àgil, les retribucions mínimes del personal i laboral al servici de les institucions sanitàries amb la dels treballadors de les mateixes categories de la resta de l'administració de la Generalitat Valenciana. Així mateix, aquest acord recull la inclusió de determinats incentius dels equips mòbils dels centres de Transfusions que sembla més adequat que formen part del complement específic, ja que estan directament relacionades amb les especials circumstàncies del lloc de treball.
  
En matèria d'ocupació, s'ha acordat finalitzar els processos selectius dels llocs de treball inclosos en les ofertes públiques d'Ocupació dels anys 1994 i 1998, especialment amb l'inici del procés de convocatòria d'aquesta última. A més, dins del marc de l'Acord Valencià d'Ocupació i Formació, s'entén l'oportunitat de publicar una nova oferta d'ocupació pública durant l'any 2000. Igualment, la recent publicació de la Llei 30/1999, de Selecció del Personal Estatutari del Sistema Nacional de Salut, permet diferenciar els processos de mobilitat voluntària del personal de les convocatòries de concurs oposició, amb la qual cosa és possible establir un nou sistema de mobilitat del personal entre els distints centres de treball de les institucions sanitàries.
  
D'altra banda, i tenint en compte els especials riscos que concorren en l'activitat sanitària, i davant de la imminent aprovació del Reglament dels Servicis de Prevenció de Riscos laborals en l'àmbit de l'administració de la Generalitat Valenciana, és necessari constituir i dotar pressupostàriament el Servici de Prevenció del Sector Sanitari de la Generalitat Valenciana.
  
La reducció considerable de les llistes d'espera quirúrgica que han experimentat els hospitals dependents de la Conselleria de Sanitat i l'experiència acumulada en la gestió de les citades llistes, permeten aprofundir en el procés de reducció mitjançant una utilització més eficaç i eficient dels recursos humans i materials del sistema sanitari públic.
  
Per tot això, de conformitat amb la Llei 9/1987, de 12 de juny, sobre Òrgans de Representació, Determinació de les Condicions de Treball i Participació del Personal al Servici de les Administracions Públiques, la Conselleria de Sanitat i les organitzacions sindicals que signen acorden proposar al Consell de la Generalitat Valenciana l'adopció dels acords i de les mesures necessaris per a materialitzar les actuacions següents
  
I. Racionalització del sistema retributiu
  
Primer
  
Sense perjudici de l'increment salarial percentual que preveu la Llei de Pressupostos Generals de l'Estat per a l'exercici de 2000, l'administració constituirà un fons addicional de 1.600 milions de pessetes per a racionalitzar el sistema retributiu del personal al servici de les institucions sanitàries.
  
La proposta concreta de distribució del fons addicional, amb especificació dels grups retributius que han de ser objecte de racionalització, s'inclou com a annex I d'aquest acord.
  
Segon
  
El personal funcionari i laboral que, en virtut del Decret 71/1989, de 15 de maig, del Govern Valencià, va ser adscrit al Servei Valencià de Salut ?ara Conselleria de Sanitat?, ha de rebre les mateixes retribucions mínimes que la resta del personal de la mateixa categoria al servici del Consell.
  
A aquest efecte, a més de l'actualització de les diferències que ja hi ha, en els imports del complement específic que s'adjunta com a annex II, qualsevol disposició o acord del Govern Valencià en matèria retributiva per al personal al servici del Consell haurà de ser aplicable de manera automàtica al personal funcionari i laboral de la Conselleria de Sanitat, llevat del cas en què se'n preveja l'exclusió expressa.
  
Igualment, d'acord amb les seues funcions i responsabilitat, es revisaran els complements de destinació i específics corresponents als directors de Salut Pública de València, Alacant i Castelló, dels coordinadors de centres de Salut Pública i dels coordinadors veterinaris, els imports dels quals s'adjunten com a annex III.
  
Tercer
  
Es derogarà el punt 5 de l'Acord de 25 de març de 1996, del Govern Valencià, en matèria d'incentiu dels equips mòbils dels centres de Transfusió de la Comunitat Valenciana (DOGV núm. 2.772, de 3 d'abril), i les ulteriors pròrrogues, amb la finalitat d'incloure en el complement específic els imports que s'hi preveuen i que retribueixen les especials característiques dels llocs de treball adscrits als equips mòbils.
  
Els punts 6 i 7 del citat Acord continuaran vigents en la redacció, però les percepcions econòmiques que s'hi indiquen s'incrementaran anualment en el mateix percentatge que marque la llei de pressupostos generals de l'estat com a revisió salarial dels treballadors al servici de les administracions públiques.
  
Quart
  
L'administració es compromet a incrementar en 2.000 pessetes l'import de l'Atenció Continuada, modalitat B (festivitat) per al personal dels grups B, C, D i E que preste els servicis els dies 25 de desembre i 1 de gener. Així mateix, els treballadors que presten servici les nits del 24 o del 31 de desembre rebran 2000 pessetes afegides a les que corresponguen per Atenció Continuada, modalitat A, d'Atenció Especialitzada (nocturnitat).
  
Cinqué
  
L'administració es compromet a dicta l'ordre de la Conselleria per la qual es regulen els centres d'Informació i Coordinació d'Urgències (CICU) i el Servici d'Ajuda Mèdica Urgent (SAMU), seguint l'Acord aconseguit amb les organitzacions sindicals el 27 de gener de 2000 i que s'adjunta com a annex IV, així com a establir les retribucions per al personal de CICU i SAMU que es preveuen en el mateix annex. L'import d'aquest increment retributiu s'aplicarà en dues fases: un 65% en l'exercici econòmic 2000 i el 35% que en resta el 2001.
  
Sisé
  
En el termini de dos mesos es convocarà la Comissió de Retribucions i Condicions de Treball per a tractar l'estudi de les necessitats relatives a temps de treball i unificació de permisos, llicències i descansos del personal adscrit a totes les institucions sanitàries dependents de la Conselleria de Sanitat.
  
Seté
  
Amb vista a un ús més racional dels recursos humans de les unitats d'Inspecció (inspectors mèdics, farmacèutics i ATS visitadors), i en atenció a la distribució material de competències, la Conselleria de Sanitat es compromet a estudiar-ne l'adscripció a les àrees de Salut, gestió que realitzarà la Conselleria mateix. Complementàriament s'establirà un fons per a la racionalització retributiva d'aquest personal.
  
Vuité
  
Durant el primer trimestre de 2000 es crearà una comissió tècnica per a l'homogeneïtzació retributiva i l'estudi comparat dels conceptes d'Atenció Continuada, modalitat B, dels equips d'Atenció Primària i de les guàrdies mèdiques d'Atenció Especialitzada.
  
Aquesta comissió tractarà, amb caràcter prioritari, l'actualització salarial de les guàrdies mèdiques d'Atenció Especialitzada fins a un grau equivalent a la mitjana d'allò rebut pel mateix personal que pertany a les distintes administracions públiques amb competència en matèria de sanitat. Aquesta actualització es durà a terme en dues fases durant els dos exercicis pressupostaris; la primera d'elles haurà d'acabar el juliol de 2000.
  
Paral·lelament, es procedirà a la racionalització dels punts de guàrdia dels hospitals i d'Atenció Continuada als centres de Salut, dins de la cartera de servicis sanitaris, després de l'anàlisi de l'impacte en l'assistència sanitària d'urgències derivada de la implantació i l'extensió dels punts d'Atenció continuada i de l'existència en tot l'àmbit autonòmic dels servicis d'Ajuda Mèdica Urgent (SAMU).
  
II. Oferta d'ocupació pública
  
Novena
  
L'administració publicarà les convocatòries de proves selectives pendents de l'oferta d'ocupació pública corresponent a l'any 1994 abans del 31 de març de 2000. A més, es compromet a elaborar una oferta d'ocupació pública per a l'exercici 2000 integrada per mil llocs de treball que es convocaran conjuntament amb l'oferta publicada corresponent a l'any 1998, durant el segon semestre de 2000.
  
Deu
  
Amb vista a possibilitar la publicació de les convocatòries de proves selectives d'accés a la funció pública en l'àmbit de salut pública corresponents a l'oferta d'ocupació pública de 1994, es publicarà la llista de llocs de treball de salut pública que s'adjunta com a annex V.
  
Onze
  
Dins de les possibilitats previstes en la nova Llei 30/1999, de Selecció de Personal Estatutari del Sistema Nacional de Salut, s'establirà un procés que permeta la mobilitat voluntària del personal als diversos centres de treball de les institucions sanitàries dependents de la Conselleria de Sanitat abans de la fi del primer semestre de 2000.
  
III. Servicis de prevenció de riscos laborals
  
Dotze
  
La Conselleria es compromet a posar en marxa, en el primer semestre de 2000, els servicis de Prevenció de Riscos Laborals amb una dotació inicial de 320 milions de pessetes.
  
Tretze
  
L'estructura del Servici de Prevenció, dependent de la Direcció General de Salut Pública, constarà del que s'indica tot seguit:
  
1. Un servici central.
  
2. Unitats bàsiques de Prevenció en una quantitat suficient per a assumir, amb mitjans propis, l'activitat preventiva.
  
Catorze
  
El Servici de Prevenció tindrà caràcter multidisciplinar i estarà integrat aproximadament en un 50% per personal sanitari i la resta pels altres especialistes. El còmput del citat percentatge es realitzarà de forma global.
  
Quinze
  
La normativa per al desenvolupament de l'estructura prevista, i també els recursos humans i materials necessaris per a la posada en funcionament, seran negociats al si de la Comissió Sectorial de Seguretat i Salut.
  
IV. Eficiència dels servicis sanitaris
  
Setze
  
Amb l'ànim d'utilitzar d'una forma més eficaç els servicis de la sanitat pública, i amb la finalitat de reduir de manera efectiva les llistes d'espera amb els recursos humans i materials de les institucions sanitàries, la Conselleria de Sanitat es compromet a posar en marxa un programa amb la negociació prèvia amb les organitzacions sindicals i d'acord amb els eixos següents:
  
- Es determinaran les condicions que hauran de complir els hospitals per a rebre nous pacients, entre les quals estarà el límit de pacients pendents d'intervenció quirúrgica.
  
- Les intervencions es realitzaran fora de l'horari del personal de l'equip, tant del que estiga obligat a complir d'acord amb el complement específic com del que constituïsca l'Atenció Continuada en les diverses modalitats.
  
- Prioritat de les intervencions ordinàries o urgents de l'hospital mateix.
  
- Percepció per part del personal dels equips receptors de nous pacients, d'un complement de productivitat de la quantitat que siga determinada.
  
V. Actuacions complementàries
  
Dèsset
  
L'administració es compromet a prosseguir l'esforç de racionalització retributiva del sistema sanitari iniciada amb aquest acord en pròxims exercicis pressupostaris, i a delimitar els distints col·lectius i conceptes sobre els quals s'aplicaran les successives fases.
  
Díhuit
  
Per a realitzar el seguiment i el control de les estipulacions d'aquest acord, es crearà una comissió paritària integrada per un membre de cada organització sindical que signa i un nombre igual de representants de la Conselleria de Sanitat.
  
València, 3 de febrer de 2000
  
Per l'administració: el conseller de Sanitat.
  
Per les organitzacions sindicals: CEMSATSE, CCOO, CSI-CSIF, UGT y SAE.
  
ANNEX IV
  
Esborrany d'Ordre del conseller de Sanitat per la qual es regulen els centres d'Informació i Coordinació d'Urgències (CICU) i els servicis d'Ajuda Mèdica Urgent (SAMU).
  
Capítol I
  
Centres d'Informació i Coordinació d'Urgències (CICU)
  
Article 1. Generalitats
  
Són els responsables de la gestió i la coordinació permanent, les 24 hores del dia, dels recursos assistencials d'urgències i emergències en l'àmbit territorial de la província o en aquell àmbit que es determine depenent de les necessitats del servici o del futur desenvolupament del sistema d'atenció sanitària urgent, en coordinació amb els altres CICU provincials i amb els centres de Gestió i Coordinació de Recursos d'Emergències no Sanitaris (CCE, policies, bombers, Protecció Civil, etc.). Per delegació de les autoritats sanitàries tenen encomanada la gestió i la coordinació de tots els recursos sanitaris propis, concertats i privats en situació d'emergència i catàstrofe.
  
Article 2. Categories
  
Metge-coordinador
  
Locutor CICU
  
2.1. Funcions del metge-coordinador.
  
2.1.1. Gestionar i coordinar de manera eficient la resposta sanitària d'urgències i emergències en l'àmbit que tinga establit.
  
2.1.2. Assumir la responsabilitat de la presa de decisions de tot el personal del CICU.
  
2.1.3. Controlar l'activitat global i el funcionament dels recursos assistencials gestionats pel CICU.
  
2.1.4. Valorar la demanda assistencial d'urgències i preveure les necessitats per a respondre a la citada demanda.
  
2.1.5.Resoldre, en l'àmbit de les seues competències, els procediments administratius necessaris per a disposar de majors recursos humans i/o materials per a atendre les necessitats assistencials extraordinàries.
  
2.1.6. Mantenir l'adequada comunicació i coordinació amb altres centres de coordinació tant sanitària com no sanitària per a optimar la resposta a la població.
  
2.1.7. Assumir la responsabilitat del sistema d'informació del CICU i informar regularment a la direcció sobre el funcionament del servici.
  
2.1.8. Informar els superiors sanitaris sobre aquells incidents que, per la seua importància sanitària, social, o perquè així s'hagen establit, ho requerisquen.
  
2.1.9. Totes aquelles funcions definides en els plans territorial i especials d'emergències de la Comunitat Valenciana.
  
2.1.10. Emplenar i tramitar els documents oficials que es deriven del servici en la manera que establisca la direcció del servici.
  
2.1.11. Responsabilitzar-se de l'ús adequat que el personal del CICU realitza tant del sistema informàtic de gestió d'emergències com de la resta d'elements tècnics de la central de coordinació (gravadora de veu, emissores, telèfons, Sistema d'Alimentació Ininterrompuda ?SAI-, etc.).
  
2.1.12. Participar activament en les activitats pròpies del CICU, elaboració i actualització dels protocols d'actuació, catàlegs de recursos, planificació i realització de simulacres, de dispositius de risc previsible, comissions de qualitat, docència, etc., així com en les activitats de formació i promoció de la salut que s'establisquen, relacionades amb el servici.
  
2.1.13. Participar en les activitats de formació continuada i investigació que es desenvolupen adreçades al servici.
  
2.2. Funcions del locutor CICU
  
2.2.1. Sempre sota la supervisió del metge-coordinador, assignar, mobilitzar i realitzar el seguiment dels recursos assistencials més apropiats en cada cas, d'acord amb els criteris de disponibilitat, d'immediatesa, d'adequació, etc. establits.
  
2.2.2. Realitzar la transmissió dels missatges, comunicats, instruccions, etc., via telèfon, ràdio, suport informàtic o d'altres que es disposen a aquest efecte, d'acord amb els procediments establits.
  
2.2.3. Establir i mantenir l'adequada comunicació amb els dispositius sanitaris i organismes o entitats extrasanitaris que participen en la resposta a l'emergència.
  
2.2.4. Realitzar adequadament els registres informàtics que tinga encomanats en relació amb cada servici.
  
2.2.5. Comunicar les incidències detectades en el desenvolupament dels servicis assistencials al metge-coordinador.
  
2.2.6. Mantenir i actualitzar les bases de dades del sistema de gestió i de comunicacions del CICU necessàries per a l'adequat funcionament del servici.
  
2.2.7. Conéixer les vies de comunicació, guies de carrers, recursos sanitaris fixos i mòbils de cada província.
  
2.2.8. Conéixer el funcionament dels elements de maquinari i programari informàtics i de telecomunicacions del CICU, controlar-ne el correcte funcionament i conservació i comunicar les incidències detectades.
  
2.2.9. Conéixer i activar, en cas necessari, els sistemes de seguretat bàsics del CICU.
  
2.2.10. Emplenar i tramitar dels documents oficials que li siguen propis derivats del servici, en la manera que s'establisca per la direcció del servici.
  
2.2.11. Participar en les activitats pròpies del CICU, elaboració i actualització dels protocols d'actuació, dels catàlegs de recursos, planificació i realització de simulacres, de dispositius de risc previsible, comissions de qualitat, docència, etc., així com en les activitats de formació i promoció de la salut que s'establisquen, relacionades amb el servici.
  
2.2.12. Participar en les activitats de formació contínua i d'investigació que es realitzen adreçades al servici.
  
2.2.13. En general, realitzar aquelles funcions encomanades pel metge-coordinador per a l'adequat funcionament del servici.
  
Article 3. Lloc de treball
  
El personal del CICU realitza la seua activitat ordinària als centres d'Informació i Coordinació d'Urgències de cada província o, en casos d'emergència o catàstrofe, al lloc on siga requerida la seua presència per les autoritats sanitàries.
  
Article 4. Jornada
  
La jornada laboral del personal del CICU és la legalment establida en torn diürn i nocturn. S'entén per torn diürn el treball entre les 8 i les 22 hores, i el nocturn el comprés entre les 22 i les 8 hores. La jornada setmanal es distribueix de dilluns a diumenge en torns rodats de 8 hores segons assigne la direcció del servici. De manera excepcional, la duració del torn podrà augmentar-se o disminuir-se per necessitats assistencials justificades. L'acompliment continuat per qualsevol motiu d'un torn no consolidarà el dret a mantenir-lo.
  
El personal mèdic coordinador, en raó de les tasques exercides i de la responsabilitat d'aquestes, a més del compliment d'aquesta jornada podrà ser requerit en raó de la seua especial dedicació al compliment de les tasques extraordinàries que se li assignen en circumstàncies especials; per a això es mantindrà fins i tot fora de la jornada ordinària de treball en situació de disponibilitat si les necessitats del servici ho exigeixen.
  
Capítol II
  
Servici d'Ajuda Mèdica Urgent (SAMU)
  
Article 5. Generalitats
  
El Servici d'Ajuda Mèdica Urgent (SAMU) és un servici extrahospitalari especialitzat en l'atenció a les urgències vitals o emergències i catàstrofes, les 24 hores del dia, que atén el pacient o l'accidentat in situ. A més a més és l'encarregat, després de l'estabilització del pacient, de realitzar el transport assistit primari (el que es realitza des del lloc en què ocorre l'emergència fins a un centre sanitari) i el secundari, (el que es realitza des d'un centre sanitari a un altre centre sanitari) en les unitats amb equip mèdic, terrestres, aèries o en altres dispositius destinats a aquest efecte. L'equip SAMU ?metge, infermer i conductor-portalliteres?, actua sempre a instàncies i sota la coordinació del CICU provincial i en coordinació també amb la resta d'estructures sanitàries i no sanitàries implicades en l'assistència a les urgències i emergències.
  
Article 6. Categories
  
Metge SAMU.
  
ATS/DUE SAMU.
  
Conductor-portalliteres, o tècnic de transport sanitari.
  
6.1. Funcions Metge SAMU. El personal facultatiu del Servici d'Ajuda Mèdica Urgent realitzarà les funcions inherents a la seua titulació d'acord amb les instruccions rebudes des del CICU provincial i realitzarà les següents funcions:
  
6.1.1. Prestar l'atenció sanitària en l'origen de la demanda (via pública, domicili del pacient, centre sanitari) d'acord amb les instruccions rebudes del CICU i amb la valoració realitzada in situ de l'alerta rebuda i del pla d'actuació establida.
  
6.1.2. Atendre el pacient en les condicions adequades de suport vital i manteniment durant el transport sanitari primari i secundari en les unitats mòbils destinades a aquest efecte, tant terrestres com aèries, fins al centre sanitari assignat.
  
6.1.3. Assumir la responsabilitat i coordinació de l'equip SAMU.
  
6.1.4. Participar en els equips d'alerta i prevenció de situacions de risc, simulacres etc., que es determinen.
  
6.1.5. Constituir i/o formar part del Post de Comandament Avançat (PMA) així com assumir la direcció del grup sanitari al lloc de l'emergència, en les situacions d'emergència i/o de catàstrofe que així ho requerisquen, sempre en coordinació amb el CICU corresponent.
  
6.1.6. Responsabilitzar-se de l'adequada informació als familiars.
  
6.1.7. Corresponsabilitzar-se amb la resta de l'equip del manteniment i de la conservació del vehicle així com del material assistencial i de telecomunicacions d'aquest.
  
6.1.8. Emplenar i tramitar la documentació oficial que li siga pròpia derivada de l'assistència sanitària prestada i del servici en el mode que establisca la direcció del servici.
  
6.1.9. Participar en l'elaboració i actualització dels protocols d'actuació, planificació i realització de simulacres, de dispositius de risc previsible, comissions de qualitat, docència, farmàcia, etc., així com en les activitats de formació i promoció de la salut o altres activitats que en relació amb el desenvolupament dels objectius del servici establisca la direcció.
  
6.1.10. Participar en les activitats de formació contínua i d'investigació que es desenvolupen adreçades al servici.
  
6.1.11. Realitzar totes aquelles activitats que la Direcció del servici o el CICU els assigne en relació amb el desenvolupament dels objectius del servici.
  
6.2. Funcions infermer SAMU. El personal d'infermeria del Servici d'Ajuda Mèdica Urgent realitzarà les funcions inherents a la seua titulació d'acord a les instruccions rebudes des del CICU i en coordinació amb la resta de l'equip desenvoluparà les següents funcions:
  
6.2.1. Prestar l'atenció sanitària en l'origen de la demanda (via pública, domicili del pacient, centre sanitari, etc.).
  
6.2.2. Prestar les cures d'infermeria al pacient en les condicions adequades de suport vital i manteniment durant el transport sanitari i secundari en les unitats mòbils destinades a aquest efecte, tant terrestres com aèries.
  
6.2.3. Revisar i mantenir adequadament la dotació i reposició de medicaments, material sanitari, instrumental i aparells tant de l'habitacle assistencial com dels dispositius portàtils (incubadora, motxilla, maleta, etc.) necessaris per al servici.
  
6.2.4. Supervisió de les actuacions assistencials i de les funcions que sobre el material assistencial té assignades el conductor portalliteres.
  
6.2.5. Corresponsabilitzar-se amb la resta de l'equip del manteniment i de la conservació del vehicle així com del material assistencial i de telecomunicacions d'aquest.
  
6.2.6. Emplenar i tramitar la documentació oficial que li siga pròpia derivada de l'assistència sanitària prestada i del servici en el manera que establisca la direcció del servici.
  
6.2.7. Participar en els equips d'alerta i prevenció de situacions de risc, que es determinen.
  
6.2.8. Al Post de Comandament Avançat (PMA) que es constituïsca en les situacions d'emergència i/o de catàstrofe, actuarà a les ordenes del director del grup sanitari, sempre en coordinació amb el CICU corresponent.
  
6.2.9. Participar en l'elaboració i l'actualització dels protocols d'actuació, planificació i realització de simulacres, de dispositius de risc previsible, comissions de qualitat, docència, farmàcia, etc., així com en les activitats de formació i promoció de la salut o altres activitats que en relació amb el desenvolupament dels objectius del servici establisca la direcció.
  
6.2.10. Participar en les activitats de formació contínua i d'investigació que es desenvolupen adreçades al servici.
  
6.2.11. Realitzar totes aquelles activitats que la Direcció del servici o el CICU els assigne en relació amb el desenvolupament dels objectius del servici.
  
6.3. Funcions conductor-portalliteres. El personal conductor-portalliteres del Servici d'Ajuda Mèdica Urgent realitzarà les funcions inherents a la seua titulació d'acord amb les instruccions rebudes des del CICU provincial, i realitzarà les següents funcions:
  
6.3.1. Realitzar la conducció de l'ambulància destinada al servici de la manera més adequada i eficaç per a un desplaçament segur.
  
6.3.2. Elegir el trajecte més adequat per a aconseguir una major eficàcia, rapidesa i seguretat.
  
6.3.3. Situar el vehicle de forma correcta d'acord amb la valoració de la situació en el punt de destinació.
  
6.3.4. Responsabilitzar-se del mitjà de transport, custòdia de claus, vigilar les funcions del vehicle durant la jornada laboral (frens, carburant, nivells, llums, pressió pneumàtics, aire condicionat, neteja, etc.).
  
6.3.5. Comprovació de la disponibilitat i funcionalitat del material de mobilització (cadira, lliteres, etc.) i de la llenceria del vehicle.
  
6.3.6. Controlar la disponibilitat i el correcte funcionament de les comunicacions fixes i mòbils, així com transmetre correctament i en el moment precís els missatges de situació, de temps, incidències, etc., al CICU.
  
6.3.7. Comprovar la disponibilitat de tots els requeriments que sota la seua competència són necessaris per a iniciar un servici i comunicar adequadament les incidències escaigudes.
  
6.3.8. Utilitzar de manera correcta els senyals lluminosos i acústics.
  
6.3.9. Adoptar mesures de seguretat vial necessàries respecte del lloc on es realitza l'assistència si falten els de cossos de seguretat.
  
6.3.10. Comunicar al CICU en temps i forma adequats les distintes mobilitzacions i actuacions de l'equip SAMU d'acord amb els procediments establits.
  
6.3.11. Conéixer el material i equipament sanitari així com la seua ubicació al vehicle assistencial.
  
6.3.12. Realitzar el trasllat en llitera dels pacients, així com l'adequada mobilització i immobilització d'aquells.
  
6.3.13. Col·laborar sota les indicacions i supervisió del personal sanitari en l'estabilització dels pacients, incloent-hi les tècniques de suport vital bàsic.
  
6.3.14. Conéixer i manejar la incubadora de transport.
  
6.3.15. Col·laborar amb el personal d'infermeria, i sota la seua supervisió, en la reposició del material, control de les càrregues i del correcte funcionament del material d'electromedicina i comunicacions, així com els nivells i cures de les bales d'oxigen fixes i portàtils.
  
6.3.16. Neteja i desinfecció del vehicle i de l'habitacle assistencial necessari durant el torn de treball.
  
6.3.17. Al Post de Comandament Avançat (PMA) que es constituïsca en les situacions d'emergència i/o de catàstrofe, actuarà a les ordres del director del grup sanitari, sempre en coordinació amb el CICU corresponent.
  
6.3.18. Emplenar i tramitar els documents oficials en la manera que establisca la direcció del servici, i entre ells el comunicat de relleu a l'entrada i eixida de la guàrdia.
  
6.3.19. Participar en l'elaboració i actualització dels protocols d'actuació, planificació i realització de simulacres, de dispositius de risc previsible, comissions del servici, etc., així com en les activitats de formació i promoció de la salut o altres activitats que en relació amb el desenvolupament dels objectius del servici establisca la direcció.
  
6.3.20. Participar en les activitats de formació contínua que es desenvolupen adreçades al servici.
  
6.3.21. Realitzar totes aquelles activitats que la direcció del servici o el CICU els assigne en relació amb el desenvolupament dels objectius del servici.
  
Article 7. Lloc de treball
  
El personal de les unitats SAMU realitza la seua activitat al lloc on ha sigut requerida la seua presència i als vehicles destinats a aquest fi, tant terrestres com aeris, sempre a instàncies del CICU.
  
Article 8. Jornada
  
La jornada del personal del SAMU és la legalment establida en torn diürn i nocturn. S'entén per torn diürn el treball entre les 8 i les 22 hores i nocturn el comprés entre les 22 i les 8 hores. La jornada setmanal es distribueix de dilluns a diumenge en torns rodats de duració no superior a 14 hores segons assigne la direcció del servici. De manera excepcional, la duració del torn podrà augmentar-se o disminuir-se per necessitats assistencials justificades. L'acompliment continuat per qualsevol motiu d'un torn no consolidarà el dret a mantenir-lo.
  
Article 9. Àmbit
  
La unitat SAMU complirà la seua funció en aquell àmbit territorial d'àrea, província, comunitat autònoma, i extraordinàriament nacional o supranacional que siga necessari per al compliment del servici assignat. En tot cas l'activitat del servici està determinada per les necessitats assistencials a requeriment del CICU de la província corresponent.
  
Capítol III
  
Normes comunes al CICU i SAMU
  
Article 10. Dependència
  
El personal mèdic coordinador, locutor CICU, metge SAMU, infermer SAMU, i conductor - portalliteres, depén orgànicament i funcionalment del director del Servici Especial d'Urgències de la província en què radiquen, a qui correspon les funcions de gestió de personal
  
Article 11. Provisió de places
  
Es realitzarà pel procediment legalment establit per a la cobertura de places bàsiques del personal estatutari, excepte les places de metge-coordinador, que es proveiran pel procediment de lliure designació entre el personal estatutari facultatiu. La provisió de places del SAMU estarà condicionada a la superació d'un reconeixement mèdic.
  
Capítol IV
  
Retribucions
  
Article 12